arnastofnun/IGC-2024 huggingface dataset:
Marklaus sárindi kröfuhafa

Ríkisstjórnin, Seðlabankinn og sjálfur landstjóri Alþjóða gjaldeyrissjóðsins voru sammála. Töldu ekki ástæðu til að halda uppi gjaldþrota Spron til að gleðja erlenda kröfuhafa. Þess vegna hvarf Spron af vettvangi. Erlendir kröfuhafar þykjast sárir. Þeir geta ekki ætlazt til, að Seðlabankinn haldi uppi gjaldþrota banka, meðan kröfuhafar velta vöngum. Geta ekki heldur ætlazt til, að íslenzk stjórnvöld taki fjárhagsþátt í vangaveltum kröfuhafa. Spron keyrði sig sjálfur á hausinn með fjárglæfrum að hætti stóru bankanna. Seðlabankanum bar ekki skylda til að halda einkavæddum græðgisbanka á floti.
Vafasamir endurskoðendur

Líta þarf á fleiri en bankastjóra og yfirmenn í bönkum. Þeir létu eigendur bankanna og gæludýr þeirra greipar sópa um bankana og gerðu þá gjaldþrota. En fleiri komu að málinu. Þekkt endurskoðunarfyrirtæki gerðu glæpamönnum kleift að ræna og rupla og að koma þýfinu undan í skattaskjólum. Þau léku hér á landi sama hlutverk og Arthur Anderson LLP lék hjá Enron vestanhafs. Undarlegast í málinu er, að kallað er í þessi sömu fyrirtæki, þegar endurskoða þarf eigin svínarí þeirra sjálfra og skipa þarf í skilanefndir banka. Bólufyrirtæki eins og KPMG eiga ekki að koma nálægt björguninni.
Trúnaður langt umfram getu

Ár er síðan Geir Haarde, Ingibjörg Sólrún og Árni Mathiesen vissu um yfirvofandi hrun. Þeim þótti það svo leyndó, að þau sögðu ekki einu sinni bankaráðherranum frá. Stöðvuðu ekki IceSave. Eftir hálft ár hrundu bankarnir og ríkisstjórnin hélt áfram að klóra sér í haus. Þremenningarnir eru núna löngu síðar hættir í pólitík. Hafa axlað pólitíska ábyrgð sína með semingi, en hafa þó ekki beðist afsökunar. Þetta var það, sem í vetur var kallað vanhæf ríkisstjórn. Þetta var virkilega vanhæft fólk, sem hafði verið trúað til starfa langt umfram getu þess. Slík vanhæfni fylgir oft fámennum þjóðum.
Viljum losna við kúlufólkið

Við viljum ekki hafa kúlufólkið í pólitík, bönkum og fjölmiðlun. Við viljum ekki gráðuga fólkið, sem hélt sig geta eignazt frítt tugi og jafnvel hundruð milljóna með svindli og sjónhverfingu. Með því að bankar tækju marklaus veð í eignalausum einkahlutafélögum. Við viljum losna við bankastjórana Finn Sveinbjörnsson og Birnu Einarsdóttur. Við viljum losna við pólitíkusana Þorgerði Katrínu Gunnarsdóttir og Tryggva Þór Herbertsson. Við viljum losna við fjölmiðlunginn Björn Inga Hrafnsson. Viljum, að kúlufólkið fari að gera annað. Okkur verður óglatt af að sjá það í pólitík, bönkum og fjölmiðlum.
Mistækur Helgi í Góu

Helgi Vilhjálmsson í Góu auglýsir gegn spillingu lífeyrissjóða. Það er rétt hjá honum eins og ótal öðrum, sem það hafa gert. Síðan hvetur hann sjóðina til útleigu húsnæðis fyrir aldraða, sem líka er gott mál. Samt er ekkert samband milli spillingar og skorts á leiguhúsnæði. Skrítnust finnst mér áherzla Helga á, að vegna þessa megi rýra höfuðstól lífeyrissjóða. Þar vegur hann að grundvallarfor sendu lífeyrissjóðanna. Þeir mega ekki rýra höfuðstól sinn undir neinum kringumstæðum. Spilling frjálshyggjunnar leiddi þá út í taprekstur. Slíkan taprekstur má ekki framlengja að tillögu Helga í Góu.
Persónukjör eftir kosningar

Svo fór, sem vitað var, að ekki nægði einfaldur meirihluti á Alþingi til að taka upp persónukjör. Frumvarpið verður að bíða næsta þings. Þá verður það væntanlega að lögum. Allir flokkar aðrir en Flokkurinn styðja málið. Og þá mun Flokkurinn ekki hafa þingmannafjölda til að stöðva það. Kjósendur skilja, að málið næst ekki fram núna, enda hafa prófkjör verið notuð hjá fjórflokknum. Frumvarpið um persónukjör er ein helzta ástæða þess, að Samfylkingin mun illa geta endurnýjað samstarf við Flokkinn eftir kosningar. Til slíks stendur að vísu hugur ýmissa frjálshyggjumanna í þingliði hennar.
Tveir reiðilestrar Reynis

Reiðilestur Reynis Traustasonar í leiðara DV í dag um vinstri pólitík minnir á reiðilestur hans um vantrúarhunda fyrr í vetur. Hvort tveggja var ólíkt Reyni og ólíkt hversdagslegum stíl blaðsins. Flestir játa, að í senn þurfi að hækka skatta og spara í ríkisrekstri. Flestir játa, að vinnuaflsfrekar aðgerðir á kostnað ríkisins henti í slæmri stöðu. Það er eins og Reynir vilji herða atvinnuleysið. Að hætti frjálshyggju kallar hann félagslegar aðgerðir fátæktargildru. En þjóðin er komin í nýjan fasa núna. Hún mun hvorki trúa róttækum hægri texta gegn vantrú né gegn félagslegum lausnum.
Góðir skattar og frábærir

Góð er tillaga vinstri grænna um endurvakinn hátekjuskatt, en frábær er tillaga flokksins um hærri fjármagnstekjuskatt. Hann er núna aðeins 10% og á að hækka í 14% samkvæmt tillögunni. Það er raunar lág tala í samanburði við 38% skatt á launatekjur. Sama prósenta ætti að vera í skatti á tekjur af fjármagni og vinnu. Hófsamur er 3% viðbótarskattur á tekjur yfir 500 þúsund og 8% viðbótar skattur á tekjur yfir 800 þúsund. Nærtækara er þó að setja hærri skattprósentur á enn hærri tekjur. Í framhjáhlaupi er þó hætt við, að lítið fáist úr skattþrepum í samanburði við við hærri fjármagnstekjuskatt.
Græðgisbanki verðlaunaður

Steingrímur Sigfússon ráðherra ber ábyrgð á 26 milljarða króna neyðarláni til VBS fjárfestingarbanka. Ofan á annað eru börn okkar og barnabörn veðsett fyrir vonlausu láni til enn eins gjaldþrota græðgisbankans. Ég hélt, að nóg væri komið af slíku, og þá fær maður þetta í hausinn. Við slíkar aðstæður er grundvallarkrafa, að allir bankastjórar og aðrir yfirmenn séu látnir fjúka. Að minnsta kosti áður en 26 milljarðar eru afhentir. Það var ekki gert. Fyrsta verk gráðugs Jóns Þórissonar bankastjóra daginn eftir gjöfina var að bjóða í líkið af Spron. Fyrir 26 milljarða af peningum skattgreiðenda.
Lifa með sverðinu

Sönnunargögn hlaðast upp um glæpi ísraelska hersins í stríði hans gegn Gaza í upphafi ársins. Gögnin eru birt í

Guardian í dag. Þau fela meðal annars í sér vísvitandi barnamorð. Ég treysti mér ekki til að endurbirta þau ósköp. Minni hins vegar á, að ég hef áður haldið fram, að glæparíki móti fórnardýr sín. Glæpir Ísraels gegn Palestínumönnum síðustu áratugi minna í vaxandi máli á glæpi þýzku SS-sveitanna í Austur-Evrópu. Ísrael hefur smám saman líkzt meira og meira fyrrverandi kvölurum Gyðinga. Ísrael valdi sér dauðans leið SS-sveita. Þeir, sem kjósa að lifa með sverðinu, falla fyrir sverðinu.
Dalai Lama og fótboltinn

Suður-Afríka bannaði komu Dalai Lama til landsins. Hann átti að taka þátt í ráðstefnu um kynþáttaágreining. Fyrir bragðið neita Desmond Tutu erkibiskup og FW de Klerk, fyrrum forsætis, að taka þátt í ráðstefnunni. Nelson Mandela er enn að hugsa sig um. Ferðabannið stafar af miklum viðskiptum Kína og Suður-Afríku. Kína lagðist hart gegn komu hans og fékk að ráða. Ráðstefnan er á vegum Alþjóða knattspyrnusambandsins, sem hefur með banninu komið sér í sanngjarnt pólitískt klandur. En Dalai Lama kemur sem betur fer til Íslands í júní. Hann er einn af virtustu fyrirlesurum heims, víðast aufúsugestur.
Leiðinlegur Nyhedsavisen

Höfundar bókarinnar um Nyhedsavisen átta sig ekki á tveimur stærstu göllum blaðsins. Í fyrsta lagi gekk íslenzka módelið ekki upp. Dreifing í hús er flóknari í Danmörku en á Íslandi. Fleiri búa þar í fjölbýlishúsum, þar sem gilda strangar reglur um dreifingu á frípósti. Nyhedsavisen neyddist að hluta til að dreifa eins og önnur fríblöð og þá var sérstaðan fokin. Í öðru lagi var danska framlagið, ritstjórnin, alveg misheppnað. Nyhedsavisen var frámunalega leiðinlegt blað sterílt með eindregnum langhundum. Ég nennti aldrei að lesa það. Höfundar bókarinnar eru lélegir dómarar í eigin sök.
Óskabarnið er fallið

Útrásarævintýri Sjálfstæðis og Framsóknar hjá Reykjavíkurborg dregur þungan dilk á eftir sér. Iceland America Energy, bandarískt félag í eigu REI, er við gjaldþrot. Tæplega tveggja milljarða króna fjárfesting Orkuveitunnar er glötuð. Fallið er óskabarn Vilhjálms Vilhjálmssonar, þáverandi borgarstjóra, og Björns Inga Hrafnssonar, sem þá var erfðaprins Framsóknar. Hann er núna ritstjóri Markaðarins, málgagns útrásarvíkinga á Stöð 2. Þótt þeim mistækist að gefa REI mannauð Orkuveitunnar, koma í ljós eftirhreytur misheppnaðrar græðgisvæðingar Reykjavíkurborgar. Verður nokkur látinn sæta ábyrgð þarna?
Tvö slæm formannsefni

Kristján Þór Júlíusson er fulltrúi útgerðar- og kvótakónga í innsta hring Sjálfstæðisflokksins. Þjóðin kann þessum greifum litlar þakkir fyrir að hafa náð af henni auðlind hafsins og veðsett hana útlendingum. Ég held, að hann verði slæmur formaður Flokksins. Keppinautur hans er Bjarni Benediktsson, sem er inngróinn og sérvalinn formaður flokkseigenda. Hann er fulltrúi gamla peningavaldsins í Flokknum. Hann verður líka slæmur formaður. Munur þeirra tveggja er, að Bjarni er opnari fyrir Evrópusambandinu. En það er því miður eitraður þáttur stjórnmálanna um þessar mundir, Bjarna ekki til velfarnaðar.
Rannsókna-fúsk á leiðarenda

Rannsakendur hafa ekki notað aðgang að sérfræðingum í fjármagnsflutningum, skattaskjólum og peningaþvotti. Samt hefur slíkur aðgangur staðið til boða síðan í september. Þetta er enn eitt dæmið um framhald á seinagangi, sem markaði störf rannsóknaraðila í tíð fyrri ríkisstjórnar. Ég efast um, að nýja ríkisstjórnin hafi efni á að hafa aumingja eina í rannsóknum á hruni bankanna. Einkum hefur sérstakur saksóknari í þeim efnum hagað sér eins og vofa. Sumir eru svo vanhæfir, að þeir verða ekki lagaðir með áminningum og eftirrekstri. Þeim verður að skipta út, þeir eru arfur vanhæfrar stjórnar.
Benjamínsást fjölmiðlunga

Ógeðfelldur er áhugi fjölmiðla á sífelldum viðtölum við kjaftforan Benjamín Þór Þorgrímsson. Það er eins og hann sé sérstakur vinur fjölmiðla. Frægastur er Benjamín fyrir að hafa nauðgað barni og látið félaga sinn halda barninu á meðan. Það eitt sýnir persónu Benjamíns. Fyrir nauðgunina var hann dæmdur. Nú hefur hann verið dæmdur fyrir að misþyrma manni. Í millitíðinni var hann innanbúðar hjá World Class. Enn rífur Benjamín kjaft og enn eru fjölmiðlar fullir af einhliða viðtölum við hann. Á Benjamíns-ástinni aldrei að linna? Hvaða sálsýki er þetta hjá viðkomandi fjölmiðlum? Málgagn hans er visir.is.
Skapandi færi í fimm borgum

Skapandi stétta bíða tækifæri erlendis, þegar kreppir að hér heima. Ekki þarf að fara lengra en til Kaupmannahafnar. Þar er fullt af fyrirtækjum, sem skortir starfsfólk í hönnun og sköpun, tölvum og þekkingu. Næst kemur Barcelona, sem hefur svipað aðdráttarafl. Síðan koma Amsterdam, Dublin og Vínarborg. Flestar þessar borgir eru Íslendingum að góðu kunnar. Samkvæmt rannsókn á vegum Hamborgar eru þetta fimm borgir tækifæranna. Tilefni rannsóknarinnar var, að Hamborg vildi finna, hvernig hún gæti komizt í þennan úrvalsflokk. Þar sem 42%-65% mannaflans eru í skapandi greinum.
Sama skoðun í þrjátíu ár

Í flestu hef ég skipt um skoðun á löngum tíma. Ekki frá degi til dags heldur á áratug eða lengri tíma. Sem álitsgjafi í hálfa öld hef ég aðrar skoðanir núna en ég hafði upp úr síðari heimsstyrjöldinni. Viðhorfin til frjálshyggju eru gott dæmi um það. Á einu sviði hef ég þó haft sömu skoðun í þrjátíu ár. Það er skoðun mín á kostum og löstum veitingahúsa. Ég tók 1980 upp kenningar Cousine Nouvelle, frönsku bylgjunnar, sem fór þá eins og eldur í sinu um Frakkland. Hún var afbökuð á ýmsan hátt og sigldi í strand vegna rangra viðbragða neytenda. Ég tel enn, að sú matreiðsla sé langsamlega bezt.
Alvaran búin – grínið kemur

Spaugstofan er að fara í frí. Á tíma kosningabaráttu telur Ríkisútvarpið óráðlegt að hafa þátt um alvöru lífsins í pólitík. Í staðinn verður grínið innleitt, kosningabarátta. Búnir verða til þættir, þar sem pólitíkusar segja ekki satt orð, hver um annan þveran. Smám saman á að skafa raunsæið af áhorfendum og leiða þá inn í heim ímyndana. Guðlaugur Þór Þórðarson er farinn að kenna vinstri grænum um hrunið. Þótt hann hafi sjálfur verið við völd. Þannig verða næstu vikur eins og hjá Lísu í Undralandi. Vont er að hafa alvöru lífsins í boði á Spaugstofunni á tíma botnlausrar gamansemi.
Segja Davíð verstan

Dagens Nyheter telur Davíð Oddsson langversta seðlabankastjóra í Evrópu. Hann hafi sem forsætisráðherra smíðað hagkerfi, sem við köllum frjálshyggju. Síðan tók hann að sér sem seðlabankastjóri að varðveita kerfið. Það tókst ekki, spilaborgin hrundi yfir hann. Dagens Nyheter finnst athyglisverðast, að Davíð finni enga sök hjá sjálfum sér. Hann telji kreppuna öllum öðrum að kenna. Vísar í marklausa minnismiða, sem hann vill ekki sýna öðrum. Dylgjar um vitneskju, sem hann vill ekki segja frá. Dagens Nyheter telur engan seðlabankastjóra komast nálægt Davíð, þótt margir hafi staðið sig illa.
Pétur: Fé án hirðis

“Fé án hirðis” eru einkunnarorð Péturs H. Blöndal alþingismanns. Einkavæðing Spron var honum hjartans mál. Flutti það víða sem álitsgjafi í fjölmiðlum. Oft var Pétur meiri spámaður frjálshyggjunnar en sjálfur Hannes Hólmsteinn Gissurarson. Pétur taldi sparisjóði vonlausa. Þar bæri að innleiða gróðafíkn bankanna. Honum tókst það, Spron var einkavæddur. Stjórnin eignaðist hlutabréf, sem hún seldi á loftbóluverði í tæka tíð. Guðmundur Hauksson sparisjóðshirðir var eins gróðafíkinn og lærifeðurnir í Kaupþingi. Spron fór á dúndrandi hausinn, er orðinn ríkisbanki. Dæmigert hrun frjálshyggjunnar.
Verndari flugfarþeganna

Evrópusambandið bætir rétt flugfarþega. Hefur hækkað bætur, sem flugfélög þurfa að greiða vegna seinkunar, yfirbókana og brottfalls flugs. Mörg lönd fara ekki eftir reglunum, einkum Bretland. Evrópusambandið krefst umbóta. Samkvæmt rannsókn þess eru 55% seinkana af völdum flugfélaganna sjálfra, 16% vegna flugvalla og aðeins 9% vegna veðurs. Núna á að borga 600 evrur eða yfir hundraðþúsund krónur hverjum farþega, sem missir af flugi vegna yfirbókunar eða brottfalls flugs. Á flugvöllum eiga að vera skýrt merkt borð, þar sem greiddar eru skaðabætur fyrir yfir tveggja tíma seinkanir.
Misvísandi vefsíðumælingar

Modernus er íslenzka vefsíðumælingin, mælir notendur, innlit og flettingar, notuð af fyrirtækjum, sem hafa ráð á því. Stóru fjölmiðlarnir kynna einkum flettingar og hafa gert þær að staðli, sem flestir nota. Sá galli er á, að skrautlegar síður með ljósmyndum, teikningum og auglýsingum mæla fleiri en eitt innlit eða eina flettingu í hverri síðu. Allt upp í tíu innlit eða flettingar á síðu. Þetta er svo sem í lagi, þegar stórir og skrautlegir miðlar á netinu eru bornir saman. En virkar of stórt í samanburði við einyrkja, sem eru bara með texta á sinni heimasíðu og ekkert skraut.
Ábyrgðarmenn kúlulánanna

Yfirmenn banka gáfu kúlulán. Lántakandi var einkahlutafélag, sem átti ekki krónu og gat ekki endurgreitt. Var vitað frá upphafi. Gæludýr innan og utan bankans fengu lánin. Galdra átti fé út úr engu. Lánin mundu endurgreiðast af fríðindum við kaup og sölu hlutabréfa í bönkum og eignarhaldsfélögum. Það var sjúk hugsunm málsaðila. Finnur Sveinbjörnsson bankastjóri hélt sig þannig hafa eignazt 850 milljónir. Þorbjörg Katrín Gunnarsdóttir trúði líka, svo og Björn Ingi Hrafnsson. Þetta var einfaldur stuldur. Yfirmenn í bönkum svínuðu á hagsmunum bankanna. Því eru þeir ekki strax dregnir til ábyrgðar?
Bjarni Ben er freistarinn

Bjarni Benediktsson formannsefni boðar í Fréttablaðinu í dag stuðning við umsókn um aðild að Evrópusambandinu. Það mun freista margra framámanna í Samfylkingunni. Þeir eru meðteknir af sambandinu, telja það allra meina bót. Þessir aðilar munu hamla gegn yfirlýsingu flokksins um óbreytt samstarf um ríkisstjórn eftir kosningar. Vinstri grænir og Framsókn hafa lýst andstöðu við samstarf við Sjálfstæðið, en Samfylkingin hefur ekki gert það. Að vísu hafa flokksfélögin á Ísafirði og Bifröst gert það, líklega til að knýja flokkinn til að gera upp hug sinn. En suma langar enn í nýja hrunstjórn.
Gegnsæi án heimsendis

Sjálfstæðisflokkurinn og Framsóknarflokkurinn tregðuðust lengst við að gefa upplýsingar um fjármál sín og styrkjendur. Sjálfsagt hafa þeir talið þetta vera viðkvæm einkamál. Nú hafa þeir gefizt upp og fjármálin orðin gegnsæ. Birtar eru gamlar tölur frá 2007. Vonandi gengur betur að svæla út tölur ársins 2008. Og hvað hefur gerzt, eru menn í sjokki? Því fer fjarri, fólk les bara listana án þess að gera sér rellu út af, hver styrkir hvern. Eina fréttin var, að Neyðarlínan styrkti bara Sjálfstæðis, og er það raunar vel við hæfi. Gegnsæið er ekki eins skelfilegt og óvinir þess hafa haldið fram.
Skattskrár á vefnum

Borgar Þór Einarsson telur upplýsingar um tekjur og efnahag þær viðkvæmustu í samfélaginu. Það er kolrangt, þessar upplýsingar eiga að vera gegnsæjar. Peningar eru ekki einkamál. Slíkt skiptir sérstaklega miklu, þegar traust er að mestu horfið, samanber bankaleynd. Hún er nú að hverfa um öll vesturlönd. Frjálshyggjugaurar eins og Borgar vildu bankaleynd, tekjuleynd, leynd á öllum sviðum. Af því að þeir misnotuðu leyndina. Nú sýpur þjóðin seyðið af allri þessari leynd. Í staðinn er kominn tími gegnsæis á allt, sem varðar peninga. Skattskrár eiga að liggja frammi allt árið á vefnum, opnar öllum.
Fatlaði forsetinn

Ólafur Ragnar Grímsson er fatlaður eins og Hannes Smárason. Þeir leggja í bílastæði fatlaðra, þegar mikið liggur við. Engu máli skiptir, hversu lengi bíllinn er í stæðinu, hugarfar beggja er hin sama. Báðir telja sig fatlaða eða að minnsta kosti ígildi fatlaðra. Þetta er hugarfar frá þeim tíma, er fjárglæframenn töldu sér öll meðöl heilög. Misnotkun á stæðum fatlaðra varðar sektum og er verið að hækka þær núna. En báðir sluppu við sektina.
Írsk og íslenzk kurteisi

Í sundlauginni á Nesinu heilsa 70%, 20% taka undir kveðju og 10% stara bara í gólfið. Hlutföllin eru öfug í ræktinni við hliðina. Þar heilsa 10%, 20% taka undir kveðju og 70% stara í gólfið. Að nokkru skýrist þetta af aldri, í sundinu er roskið fólk og ungt fólk í ræktinni. Kurteisi í sundi er þó ekki eins mikil og kurteisi á vesturströnd Írlands. Þar heilsa þér allir, hvort sem er á gangstétt eða úti á vegi. Ég var á bílaleigubíl milli sjávarþorpa og varð að veifa fólki þúsund sinnum á dag. Írar eru kurteisari en nokkur önnur þjóð, sem ég hef hitt. En líkamsræktarfólk er óvenjulega sjálfmiðjað.
Fréttablað og sendibréf

Fréttablaðið er ekki málgagn Flokksins, þótt ritstjóri þess sé fyrrverandi formaður og forsætis. Þorsteinn Pálsson rekur Fréttablaðið sem hvert annað fréttablað. Þar eru ábyrgar fréttir, sem eru meira eða minna áreiðanlegar. Hef ekki séð þar neina undiröldu í þágu Flokksins. Líklega var Fréttablaðið eins og aðrir fjölmiðlar bláeygt á útrásarvíkinga í kreppunni í haust. Eins og aðrir tók blaðið við sér um mánuði eftir hrun. Mér finnst Fréttablaðið samt ekki gæta hagsmuna útrásarvíkinga. Leiðarar Þorsteins eru svo sérstakur kapítuli, sendibréf innan Flokksins, ekki áhugaverðir fyrir mig eða aðra.
Uppruna- og umhverfisvottorð

Upprunamerki á íslenzkum sjávarafurðum hefur gildi, samanber slík merki á vörum frá Ísrael. Ég ætlaði að kaupa klettasalat um daginn, hrökk við, þegar ég sá pakkann merktan Ísrael. Hætti við að kaupa, því að orðið Ísrael hefur neikvæða ímynd í huganum. Viðhorf útlendinga til íslenzks upprunamerkis geta líka verið upp og ofan. Geta til dæmis tengst skoðun þeirra á hvalveiðum og stóriðju og ofveiði. Til að upprunavottorð komi að gagni, þarf áður að vera til umhverfisvottorð um sjálfbæran atvinnuveg. Til dæmis Marine Stewardship Council. Íslenzkur sjávarútvegur hefur enga slíka vottun og fær hana ekki.
Fáir halda með börnunum

Sumir telja mestu máli skipta að bæta tjón innistæðueigenda. Þeir meta fé meira en fólk. Þannig var síðasta ríkisstjórn. Aðrir telja mestu máli skipta að bæta tjón skuldara. Þeir meta fólk meira en fé. Þannig er nýja stjórnin. Hvorir tveggja vilja, að börn okkar og barnabörn borgi brúsann. Við hinir erum síðan fáir, sem teljum skyldu okkar að vernda börn okkar og barnabörn fyrir ríkisstjórnum frjálshyggju og sósíalisma. Við viljum, að ríkið borgi engin tjón, eigendur innistæðna fái ekki eina krónu og skuldarar fái bara lengingu og lægri vexti. Við heyrumst fáir meðal pólitíkusa og álitsgjafa.
Hríseyjarkræklingur í Humarhúsinu

Fínn hádegismatur í Humarhúsinu í dag. Fyrst hrá hrefna kryddlegin, svonefnt sashimi, með þurrkuðum engifer, örlítið krydduðum piparrót. Svo Hríseyjar-kræklingur í skelinni með smásöxuðu grænmeti, sterkri kræklingasúpu og kartöflustöppu. Hrefnan fín og kræklingurinn frábær. Stappan var óþörf. Bláberjaís með súkkulaðiköku og jarðarberjum fyllti upp með hitaeiningum. Heimagert konfekt með kaffinu. Humarhúsið er eitt þriggja beztu veitingahúsa Íslands, með næmri matreiðslu á fiski. Er utan við tízku myndlistar- og höggmyndaeldhúsa. Hádegis tveggja rétta á 2900, þriggja rétta á 3400 krónur.
Sjóðurinn þoldi eitt prósent

Eitt prósent var það, sem Alþjóða gjaldeyrissjóðurinn þoldi. Hann stjórnar Seðlabankanum. Við þessu er ekkert að gera. Verst er, að hagfræði Sjóðsins er vond og hefur alltaf verið. Hann hefur víða um heim gert óskunda. Verst er, að hann metur peninga framar öllu öðru. Fyrsta lögmál sjóðsins er, að eigendur fjármagns fái allt sitt til baka. Sjóðnum er andskotans sama um allt fólk, það getur bara étið það, sem úti frýs. Sautján prósent vextir eru auðvitað manndrápsvextir í hagkerfi, sem liggur afvelta. Sautján eða átján prósent? Hvort tveggja svífur hátt yfir greiðslugetu fólks og fyrirtækja.
Loftbóluflokkurinn

Sigmundur Davíð Gunnlaugsson segir Samfylkinguna vera loftbóluflokk, fæddan við upphaf loftbóluhagkerfisins. Formaður Framsóknarflokksins vísar þar til upphafs þess tíma, er allt fór að ganga út á ímynd og hannaða atburðarás. Hann telur miklu síður hægt að treysta á Samfylkinguna en vinstri græna. Mikið er til í kenningu Sigmundar. Samfylkingin einkennist af fiffum og brögðum, eins og brezkir kratar eftir valdatöku hinna innihaldsrýru Tony Blair og Gordon Brown. Tími Ingibjargar Sólrúnar hefur einkennzt af slíkum loftbólum. Gamall kratismi Jóhönnu Sigurðardóttur gefur þó von um framtíð.
Rekið Ólaf Þór Hauksson

Haldið er fram, að sérstakur saksóknari efnahagsbrota hafi ekki byrjað neina rannsókn að eigin frumkvæði. Hann ráfi um skrifstofurnar og láti taka myndir af sér við tómar skjalageymslur. Hafi skoðað fáar ábendingar um bankahrunið, en ekki hafið neina rannsókn. Hafi kallað innan við tíu heimildamenn til yfirheyrslu. Ef einhver þessara fullyrðinga er rétt, á strax að reka Ólaf Þór Hauksson. Hugsanlega vill hann vel, en starfsgetan er í lágmarki. Alls konar svindl hefur verið í fréttum síðustu vikur. Öllum má ljóst vera, að hefja þarf alvöru vinnu á skrifstofum embættisins. Ráðið Evu Joly strax.
Allir sáttir við sína

Prófkjörin um helgina voru samfelld sigurganga hinna vanhæfu. Örfáir drógu sig í hlé, Geir, Árni, Ingibjörg. Upp stigann risu ungir menn, sem voru næstir í biðröðinni og eru alveg eins og hinir eldri. Allir hinir vanhæfu voru verðlaunaðir fyrir frammistöðuna. Niðurstaða prófkjöranna var, að fylgismenn allra flokka eru sáttir við sína menn. Allt er eins og áður var og ekkert hefur gerzt. Nema prentvilla í texta Evrópusambandinu, sem olli hruni Íslands. Ekkert er neinum að kenna, alls ekki persónugera vandamálið.
Sex kílómetra stríðið

Ekki er tekið út með sældinni að höndla sannleikann og stunda trúboð í öðrum hreppum. Nokkrir Vesturbæingar hafa reynt að siðbæta Seltirninga, kenna þeim að synda í O, en ekki í I í Seltjarnarneslauginni. Heimamenn hafa skipað í varnarsveit gegn trúboðum. Fulltrúar hins gamla siðar synda samhliða Vesturbæingum í Seltjarnarneslauginni, hindra þá í að synda í O. Síðasta sunnudagsmorgunn synti helzti kappi Seltirninga sex kílómetra samfleytt við hlið hringorms og fóru báðir geyst. Trúboðið gekk líka tregt hjá Þorvaldi víðförla og Páli postula. Fylgist með framvindu máls málanna á jonas.is.
Réttur maður á réttum stað

Tryggvi Þór Herbertsson átti sér langa sögu, áður en hann varð þingmannsefni Sjálfstæðisflokksins. Einu sinni hét hann Hagfræðistofnun Háskóla Íslands og gaf verkkaupum hvaða álit, sem þeir vildu fá. Af því varð hann svo vinsæll, að hann var settur yfir banka. Þar fékk hann kúlulán, en reksturinn gekk á afturfótunum. Síðan varð hann efnahagsráðgjafi Geirs Haarde og þjóðin fór umsvifalaust á hausinn. Þá var kominn tími á mann, sem sér alls staðar bjartar hliðar og fínar lausnir. Flytur arfavitlaust kosningayfirboð, leggur til 20% afskrift allra skulda. Með 800 milljarða kostnaði á börnin okkar.